ROZHODNUTIE KOMISIE
z 26. marca 2008,
ktorým sa mení a dopĺňa rozhodnutie 2006/589/ES, pokiaľ ide o aviglycín HCl
[oznámené pod číslom K(2008) 1071]
(Text s významom pre EHP)
(2008/278/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
keďže:
(1)
V súlade s článkom 6 ods. 2 smernice 91/414/EHS bola 27. októbra 2004 Spojenému kráľovstvu doručená žiadosť od firmy Valent Bioscience o zaradenie účinnej látky aviglycín HCl do prílohy I k smernici 91/414/EHS.
(2)
V rozhodnutí Komisie 2006/589/ES (2) sa na základe predbežného preskúmania potvrdilo, že dokumentačný súbor údajov je „úplný“ do tej miery, aby bolo možné skonštatovať, že v zásade spĺňa požiadavky súvisiace s údajmi a informáciami, stanovené v prílohách II a III k smernici 91/414/EHS.
(3)
V dôsledku toho dostali členské štáty v súlade s článkom 8 ods. 1 smernice 91/414/EHS možnosť udeľovať dočasné povolenia pre prípravky na ochranu rastlín s obsahom aviglycínu HCl. Túto možnosť nevyužil žiaden členský štát.
(4)
Spojené kráľovstvo ako spravodajský členský štát Komisiu upozornilo, že podrobné preskúmanie dokumentačného súboru údajov poukázalo na to, že podľa príloh II a III k smernici 91/414/EHS sa požaduje ešte niekoľko dodatočných kategórií údajov. Preto sa dokumentačný súbor údajov už nemôže pokladať za kompletný.
(5)
Oznamovateľ, pokiaľ ide o aviglycín HCl, informoval Spojené kráľovstvo aj Komisiu o svojom úmysle ďalej nepodporovať prebiehajúce hodnotenie a nepredložiť ďalšie údaje. V dôsledku toho je jasné, že dokumentačný súbor údajov nebude dokončený, a že spravodajský členský štát preto nebude môcť vypracovať návrh hodnotiacej správy týkajúcej sa aviglycínu HCl a odovzdať ho Komisii, Európskemu úradu pre bezpečnosť potravín a ostatným členským štátom. Možnosť udelenia dočasných povolení by sa preto mala zrušiť.
(6)
Nie je potrebná žiadna tolerančná lehota na likvidáciu, skladovanie, uvádzanie na trh a využívanie existujúcich zásob prípravkov na ochranu rastlín obsahujúcich aviglycín HCl, keďže žiaden členský štát neudelil dočasné povolenie pre túto účinnú látku.
(7)
Rozhodnutie 2006/589/ES by sa preto malo zodpovedajúcim spôsobom zmeniť a doplniť.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2006/589/ES sa nahrádza prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 26. marca 2008